Riaan Cruywagen: 35 jaar al op die kassie!
JY LEES NOU Riaan Cruywagen: 35 jaar al op die kassie!
Hy is bekend vir sy knipoog elke aand wanneer hy die nuus afsluit. In elkeen van ons huise en op ons televisies het hy al deel geword van die familie en deel van ons roetine.
Die 65-jarige nuuslegende, Riaan Cruywagen vier vandag sy 35ste jaar as TV-nuusleser én hy is ook alreeds 45 jaar in die uitsaaiwese. Dit beteken Riaan het al ongeveer 6000 keer die nuusbulletin aangebied en steeds elke aand hang ons aan sy lippe, berig die Volksblad.
Cruywagen het vanoggend die Engelse nuusbulletin op Highveld Stereo se Breakfastxpress-program uitgesaai, ter viering van hierdie mylpaal in sy lewe. Die hoofaanbieder van dié program, Darren Simpson, het Riaan genooi om bietjie sy ervaring en wysheid met hulle te kom deel en sommer net pret op die lug te hê.
As eerstejaar op Stellenbosch in 1965 het Riaan reeds deeltyds by die SAUK in Kaapstad aangesluit. Drie jaar later, 1968, het Riaan sy graad verwerf en is hy onmiddelik as omroeper by die Afrikaanse Radiodiens in Johannesburg aangestel.
Dit is nou vandag, 35 jaar terug, op 26 November 1975 om 20:00 wat Riaan Cruywagen sy heel eerste TV-nuusbulletin aangebied het. Dié uitsending onthou hy nog kristalhelder - dit het gehandel oor die vonnis van Breyten Breytenbach tot nege jaar tronkstraf, die verwikkelinge van die noordergrense van die Suid-Afrika en ook natuurlik sportgebeure.
Riaan ag homself nie as 'n glanspersoonlikheid nie, meer as iemand wat 'n diens lewer vir die land. Ons stem egter nie saam nie - daar is hemde met sy gesig op en bands wat oor hom liedjies skryf...
Cruywagen het in sy grappender wyse laat weet, die dag wat hy sy beroep bemeester sal hy aftree. Ons sien uit na nog 35 jaar op SABC 2 om 19:00, Riaan!